|  |  |
| --- | --- |
|  |  |
| Nord-Trøndelag fylkeskommunePostboks 25607735 STEINKJERNorge  |  |
|  |
| Vår saksbehandler | Vår dato  | Vår referanse |  |
| Pål-Krister Vesterdal Langlid | 12.09.2011 | 11/01198-2 |
| 74 13 50 84 | Deres dato | Deres referanse |  |
|  | 22.07.2011 | 11/02811 |
| Høring - revisjon av forskrift om jakt- og fangsttider samt sanking av egg og dun for perioden 1. april 2012 - 31. mars 2017. |

Nord-Trøndelag Bondelag viser til brev av 22.07.11 angående innspill til høring av ny forskrift om jakt- og fangsttider. Det er Direktoratet for naturforvaltning som har sendt forslag til ny forskrift på høring. Fylkeskommunen ønsker innspill til sin behandling.

Nord-Trøndelag Bondelag har gått igjennom høringsutkastet, og har noen merknader.

***Elg og hjort***

Nord-Trøndelag Bondelag støtter DNs forslag om å utvide hjortejakta til perioden 01.09 -23.12. Dette er et viktig tiltak for å kunne regulere den raskt voksende hjortebestanden, og dermed redusere beiteskader på innmark.

Før denne høringen har imidlertid Norges Bondelag gitt innspill angående jakttidsbestemmelsene for både hjort og elg, og foreslår denne utvidede jaktperioden både for hjort og elg. Nord-Trøndelag Bondelag støtter dette, og foreslår at jakttiden for elg også utvides til 23.12. Dette for å legge til rette for lokale tilpasninger i jakttid og lokal forvaltning.

***Gjess***

Flere gåsearter er i sterk vekst, og beiteskader på innmark er et betydelig problem over stadig større områder. Og det gjelder både hekkende gåsearter, og trekkende gåsearter.

I Nord-Trøndelag er det spesielt kortnebbgåsa som påfører landbruksinteressene omfattende skader og konflikt spesielt på vårtrekket. På høsttrekket er det mindre konflikt, i og med at gåsa er mer spredt, og årets avling er høsta. Grågås er også et problem i enkelte områder, i forbindelse med hekkende bestander.

Beskyttelse mot jakt i overvintringsområdene, og økt ynglesuksess i yngleområdene bidrar til sterk vekst. For kortnebbgåsa synes klimaendringene å forsterke veksten, gjennom at større arealer er snøfrie og tilgjengelige for hekking når gåsa ankommer hekkeområdene på våren.

Det er svært viktig å sikre tilstrekkelig beskatning av kortnebbgåsbestanden for å unngå en videre vekst i bestanden, med ytterligere økt konflikt med landbruksinteressene. Erfaringer med eksplosiv vekst av enkelte gåsearter på det amerikanske kontinentet viser også at veksten må håndteres før bestandene blir for store.

Signaler fra de ulike forskningsprosjektene på kortnebbgås som går i Norge, er også at veksten i bestanden har vært undervurdert fram til i dag. Kortnebbgåsbestanden er nå opp under 70 000 individer. Vi vil spesielt vise til at det er igangsatt et internasjonalt samarbeid mellom Norge, Danmark, Belgia og Nederland, med formål å komme fra til en felles forvaltningsplan for kortnebbgås. Dette er første gang det arbeides med å få på plass en internasjonal forvaltningsplan for en konfliktart i Europa. Det at dette samarbeidet har kommet i gang, viser at det er behov for en aktiv forvaltning av kortnebbgåsestanden. Så langt har også prosessen tydeliggjort at bestanden må beskattes hardere i Norge og Danmark, i og med at Belgia og Nederland ikke har åpna for jakt.

Nord-Trøndelag Bondelag har tidligere krevd at bestanden må ned på 30 000 individer, et bestandstall som ble vurdert som bærekraftig i 1996. Men før en kan redusere bestanden, må først tilveksten tas ut.

Nord-Trøndelag Bondelag mener at den ordinære jakttidsstarten for grågås, kortnebbgås, kanadagås og stripegås framskyndes til 1. august. **Nord-Trøndelag Bondelag mener også det er nødvendig å åpne for å iverksette ekstraordinær vårjakt på kortnebbgås, for å beskatte hekkebestanden før hekking.** Selv om det arbeides aktivt for å gjøre høstjakta på kortnebbgås mer effektiv, og øke uttaket, vil det være nødvendig å ta ut gås på vårtrekket.

***Sanking av egg og dun - Hvitkinngås***

Nord-Trøndelag Bondelag registrerer at det DN foreslår å fjerne muligheten til å sanke egg og dun fra hvitkinngås, med begrunnelse at den er oppført i Liste II i Bernkonvensjonen. Vi stiller spørsmålstegn ved denne klassifiseringen, og etterlyser en vurdering av bestandsutviklingen for hvitkinngås. I forbindelse med forskningsprosjektene på kortnebbgås er det vist til en økning av hvitkinngåsbestandene, og at denne i økende grad er et problem for landbruket. Beitende hvitkinngås på vårtrekket gir mer omfattende skader enn kortnebbgås, i og med at den beiter hardere og påfører den enkelte beiteplante større skade.

Vi stiller derfor spørsmål om økning i hvitkinngåsbestanden, og utvidelse av bruksområdet for arten vestover til- og i Norge, i tilstrekkelig grad er tatt opp til vurdering i forbindelse med denne forskriftsendringen. Nord-Trøndelag Bondelag mener det må legges til rette for å åpne for jakt på hvitkinngås for å hindre økt konflikt mellom landbruksinteresser og hvitkinngås framover.

***Trost***

Nord-Trøndelag Bondelag foreslår å innføre jakt på svarttrost og måltrost på lik linje med rødvingetrost og gråtrost. Bestandene er robuste og det er naturlig å jakte på måltrost og svarttrost sammen med de andre artene da de ofte opptrer i felles flokk.

Med vennlig hilsen

Marit Haugen

Organisasjonssjef i Nord-Trøndelag Bondelag

|  |  |
| --- | --- |
|  | Kåre Peder Aakre |

 Fylkesleder i

Nord-Trøndelag Bondelag

|  |  |
| --- | --- |
|  |   |